EUROPA-KOMMISSIONEN Bruxelles, den 19.12.2018 COM(2018) 890 final MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD, RÅDET, DEN EUROPÆISKE CENTRALBANK, DET EUROPÆISKE ØKONOMISKE OG SOCIALE UDVALG, REGIONSUDVALGET OG DEN EUROPÆISKE INVESTERINGSBANK

Forberedelse af Det Forende Kongeriges udtræden af Den Europæiske Union den 30. marts 2019: Gennemførelse af Kommissionens nødhandlingsplan



Det Europæiske Råd opfordrer til, at arbejdet med på alle niveauer at forberede sig på konsekvenserne af Det Forenede Kongeriges udtræden intensiveres, idet der tages højde for alle mulige udfald Det Europæiske Råd (artikel 50), den 13. december 2018 1.Indledning Det Forenede Kongerige har besluttet at udtræde af Den Europæiske Union og har indledt proceduren i artikel 50 i traktaten om Den Europæiske Union. Medmindre denne beslutning trækkes tilbage, eller det med enstemmighed besluttes at forlænge perioden, får beslutningen virkning om lidt over 100 dage. Kommissionen beklager denne beslutning, men respekterer den. Som understreget i Kommissionens første meddelelse om brexitforberedelser fra 19. juli 2018 vil Det Forenede Kongeriges beslutning under alle omstændigheder forårsage alvorlige forstyrrelser. Kommissionen har derfor hele tiden opfordret EU's borgere, virksomheder og medlemsstater til at forberede sig på alle tænkelige scenarier, vurdere de relevante risici og planlægge deres indsats for at afbøde dem. Den 13. november 2018 lancerede Kommissionen en nødhandlingsplan i sin anden meddelelse om brexitforberedelser. Beredskabsforanstaltningerne i handlingsplanen er ensidige foranstaltninger, der skal begrænse skaderne, og de kan kun begrænse nogle af de værste konsekvenser af en tilbagetrækning uden en aftale. Den 14. november 2018 nåede forhandlerne for Kommissionen og Det Forenede Kongerige til enighed om vilkårene for udtrædelsesaftalen. Den 22. november 2018 godkendte Kommissionen den samlede udtrædelsesaftale. Det 25. november 2018 godkendte Det Europæiske Råd (artikel 50) udtrædelsesaftalen og opfordrede Kommisionen, Europa-Parlamentet og Rådet til at tage de fornødne skridt til at sikre, at aftalen kan træde i kraft den 30 marts 2019 med henblik på at sikre en velordnet udtræden. Den 5. december 2018 vedtog Kommissionen to forslag til Rådets afgørelser om henholdsvis undertegnelse og indgåelse af udtrædelsesaftalen, således at aftalen for EU's vedkommende kan indgås og ratificeres i de kommende uger. Det Europæiske Råd (artikel 50) bekræftede den 13. december 2018 sin godkendelse af udtrædelsesaftalen og sin hensigt om at gå videre med dens ratificering. Udtrædelsesaftalen skal ratificeres af Det Forenede Kongerige i overensstemmelse med dets egne forfatningsmæssige krav. Det er fortsat Kommissionens mål og prioritet, at udtrædelsesaftalen ratificeres af begge parter. Det Europæiske Råd (artikel 50) opfordrede den 13. december 2018 også til, at arbejdet med på alle niveauer at forberede sig på konsekvenserne af Det Forenede Kongeriges udtræden intensiveres, idet der tages højde for alle mulige udfald. I denne meddelelse redegøres for de foranstaltninger, Kommissionen har vedtaget i dag den 19. december 2018 som svar på opfordringen, samt andre vigtige skridt i gennemførelsen af nødhandlingsplanen. 2.Kommissionens nødhandlingsplan I betragtning af den fortsatte usikkerhed, der kendetegner Det Forenede Kongeriges ratificering, og i overensstemmelse med konklusionerne af 13. december fra Rådet (artikel 50) gør Kommissionens sit for hurtigt at komme videre med gennemførelsen af nødhandlingsplanen. Kommissionen har i dag vedtaget alle de lovgivningsforslag og delegerede retsakter, som den havde varslet i nævnte handlingsplan. De øvrige udkast til gennemførelsesretsakter, som er varslet, vil foreligge senest den 15. februar 2019, således at de kompetente udvalg kan afholde afstemning i god tid. Sideløbende hermed har Kommissionen også hele tiden arbejdet tæt sammen med medlemsstaterne for at koordinere planlægningen på EU-niveau og nationalt niveau. I den pakke af foranstaltninger, som Kommissionen har vedtaget, og som beskrives i denne meddelelse, tages der hensyn til drøftelserne med medlemsstaterne. Denne foranstaltning supplerer de forberedende foranstaltninger, der allerede er truffet, og som er beskrevet i anden meddelelse om forberedelserne. Kommissionen opfordrer Europa-Parlamentet og Rådet til at vedtage forslagene hurtigst muligt. Medlemsstaterne bør fremskynde arbejdet med at forberede sig på alle scenarier for Det Forenede Kongeriges udtræden. Kommissionen opfordrer også medlemsstaterne til at afholde sig fra at indgå bilaterale aftaler og ordninger og indlede bilaterale drøftelser med Det Forenede Kongerige. Dette ville undergrave ratificeringsprocessen, det vil i de fleste tilfælde ikke være foreneligt med EU-retten, og det risikerer at skabe ulige vilkår blandt medlemsstaterne. Det ville også gøre Unionens kommende forhandlinger om et nyt partnerskab med Det Forenede Kongerige vanskelige. Lige som det var tilfældet med udtrædelsesaftalen er det yderst vigtigt at bevare en fælles tilgang til forberedelserne og nødforanstaltningerne. 3.Nødforanstaltninger Som anført i anden meddelelse om brexitforberedelser bør beredskabsforanstaltninger på alle niveauer overholde følgende overordnede principper: ·Beredskabsforanstaltningerne bør ikke genskabe fordelene ved et medlemskab af Unionen eller betingelserne i en eventuel overgangsperiode som omhandlet i udkastet til udtrædelsesaftalen ·De bør være midlertidige. Hvad angår de foranstaltninger, der vedtages i dag, har Kommissionen, hvis det er relevant, foreslået frister, som afspejler den specifikke situation i den pågældende sektor

·De bør vedtages ensidigt af Den Europæiske Union under hensyntagen til dens interesser og bør til enhver tid kunne ophæves ·De skal respektere den kompetencefordeling, der er fastlagt i traktaterne ·Nationale beredskabsforanstaltninger skal være forenelige med EU-retten ·De bør ikke afhjælpe forsinkelser, som kunne være undgået ved hjælp af forberedende foranstaltninger og rettidig handling fra de relevante interessenters side. I medfør af artikel 355, stk. 3, i traktaten om Den Europæiske Unions funktionsmåde og i det omfang, det er fastsat i 1972-akten vedrørende Det Forenede Kongeriges tiltrædelse af De Europæiske Fællesskaber, finder EU-retten anvendelse på Gibraltar som et europæisk område, hvis udenrigsanliggender varetages af en medlemsstat. Artikel 355, stk. 3, i traktaten om Den Europæiske Unions funktionsmåde finder derfor ikke længere anvendelse på Gibraltar, når Det Forenede Kongerige ikke længere er en medlemsstat. Følgelig finder beredskabsforanstaltninger ikke anvendelse på Gibraltar. 4.Borgerne Hvis udtrædelsesaftalen ikke ratificeres, vil EU-borgere, som bor i Det Forenede Kongerige, ikke længere være beskyttet af EU's regler om fri bevægelighed. Statsborgere i Det Forenede Kongerige vil fra udtrædelsesdatoen være omfattet af de almindelige regler, der gælder for tredjelandsstatsborgere i EU. Dette vil få indflydelse på deres ret til at opholde sig og arbejde, hvor de bor i dag, samt på den socialsikring, de er omfattet af. Kommissionen har hele tiden understreget, at det har høj prioritet at beskytte EU-borgere i Det Forenede Kongerige og statsborgere i Det Forenede Kongerige i Den Europæiske Union. Dette kræver, at medlemsstaterne anlægger en generøs tilgang til rettighederne for statsborgere i Det Forenede Kongerige, som allerede er bosiddende på deres område. Kommissionen bifalder i sin meddelelse af 13. november Premierminister Theresa Mays forsikringer om, at rettighederne for EU-borgere i Det Forenede Kongerige selv i tilfælde af et brexit uden en aftale vil blive beskyttet på tilsvarende vis. Kommissionen forventer, at denne forsikring formaliseres snart, således at borgerne kan forlade sig på den. Retten til ophold Statsborgere i Det Forenede Kongerige, der opholder sig i Den Europæiske Union, bliver omfattet af EU-regler og nationale regler for tredjelandsstatsborgere for så vidt angår retten til indrejse, ophold og arbejde i EU-medlemsstaterne. For kortvarige ophold (op til 90 dage inden for en periode på 180 dage) har Kommissionen vedtaget et forslag til en forordning, som fritager statsborgere i Det Forenede Kongerige fra visumkrav, forudsat at alle EU-borgere ligeledes fritages for visumkravet i Det Forenede Kongerige. Tredjelandsstatsborgere, som ønsker at opholde sig i en EU-medlemsstat i mere end 90 dage, skal uanset årsagen erhverve en opholdstilladelse eller et visum til længerevarende ophold fra de nationale migrationsmyndigheder. Tredjelandsstatsborgere, der har opholdt sig lovligt i en medlemsstat i en periode på mindst fem år, skal på visse betingelser indrømmes status som fastboende udlænding i den pågældende medlemsstat i overensstemmelse med EU-reglerne. Kommissionen præciserede i sin anden meddelelse om brexitforberedelser, at den mener, at de perioder med lovligt ophold, som statsborgere i Det Forenede Kongerige har haft i en medlemsstat inden udtrædelsen, til dette formål bør medregnes. Kommissionen opfordrer på denne baggrund medlemsstaterne til: üat træffe foranstaltninger i overensstemmelse med EU-retten til at sikre, at alle statsborgere i Det Forenede Kongerige, som har lovligt ophold i en medlemsstat den 29. marts 2019, fortsat anses for at have lovligt ophold i den pågældende medlemsstat uden afbrydelse üat være rede til at udstede opholdstilladelser til de pågældende statsborgere i Det Forenede Kongerige som bevis på deres lovlige ophold og ret til arbejde. Medlemsstaterne, især de, der huser det største antal, opfordres til under hensyntagen til EU-retten at anlægge en pragmatisk tilgang til udstedelsen af midlertidige opholdsdokumenter, indtil der kan udstedes endelige opholdstilladelser. Der kan benyttes forskellige tekniske muligheder, så som at træffe nationale lovgivningsforanstaltninger, udstede midlertidige dokumenter eller anerkende allerede eksisterende dokumenter, for at tage hensyn til de enkelte medlemsstaters særlige situation, og üat træffe alle de lovgivningsmæssige og administrative foranstaltninger, der er nødvendige for at kunne udstede midlertidige opholdsdokumenter inden udtrædelsesdatoen og behandle ansøgninger om endelige opholdstilladelser i overensstemmelse med den ensartede udformning inden udgangen af 2019. Kommissionen vil drøfte de nærmere deltaljer med medlemsstaterne (EU27) den 20. december 2018 med henblik på at finde en fælles tilgang. Udover den indsats medlemsstaternes diplomatiske repræsentationer gør i Det Forenede Kongerige hvad angår EU-borgere med ophold i Det Forenede Kongerige, vil Kommissionens repræsentationer i Det Forenede Kongerige fortsat holde nøje øje med, at Det Forenede Kongerige respekterer disse EU-borgeres ret til fortsat ophold i Det Forenede Kongerige. Den vil i den forbindelse tilbyde interesserede borgere oplysning og vejledning. Koordinering af socialsikring EU-retten indeholder fælles regler om koordinering af den sociale sikring for at beskytte de socialsikringsrettigheder, som EU-borger, der er udøvet deres grundlæggende ret til at flytte til en anden medlemsstat, har. EU's regler om koordinering af socialsikring omfatter retttigheder affødt af national lovgivning om sygdom, moderskab, faderskab, pension, invaliditet, arbejdsløshed, familieydelser, arbejdsulykker og erhvervssygdomme. De principper, der ligger til grund for reglerne om koordinering af socialsikring, sikrer, at borgerne kun er omfattet af lovgivningen i én medlemsstat (ensartethed), og at de har samme rettigheder og pligter som statsborgerne i den medlemsstat, hvis lovgivning de er omfattet af (ligebehandling). Principperne sikrer også, at tidligere perioder med sikring, arbejde eller ophold i andre medlemsstater tages i betragtning, når myndighederne afgør, om en person er berettiget til en ydelse (sammenlægning), og at borgere som hovedregel kan modtage de kontantydelser, som de er berettiget til, selv om de opholder sig i en anden medlemsstat (overførsel) Hvis udtrædelsesaftalen ikke ratificeres, vil EU's regler om koordinering af social sikring ikke længere finde anvendelse på Det Forenede Kongerige. Dette vækker bekymring over, hvilken social sikring man som EU-borger er berettiget til, hvis man i øjeblikket arbejder eller opholder sig i Det Forenede Kongerige eller har gjort det tidligere. Det samme gælder de statsborgere i Det Forenede Kongerige, der i øjeblikket arbejder/opholder sig i en anden medlemsstat. Kommissionen opfordrer medlemsstaterne til at tage alle nødvendige skridt til at imødegå disse bekymringer og sikre retssikkerhed og beskyttelse af de rettigheder til social sikring, som er erhvervet af borgere, der har udøvet deres ret til fri bevægelighed inden den 30. marts 2019.

Kommissionen opfordrer navnlig medlemsstaterne til: üfor såvidt angår EU27-borgere og statsborgere i Det Forenede Kongerige at tage hensyn til arbejdsperioder/sikringsperioder i Det Forenede Kongerige inden udtrædelsen üat oplyse borgerne om, at de bør opbevare den nødvendige dokumentation for disse perioder üat sikre, at "sammenlægningen" af perioder forud for udtrædelsen også kommer de personer til gavn, som fortsætter med at opholde sig i Det Forenede Kongerige üat overføre alderspension til Det Forenede Kongerige på trods af, at landet bliver et tredjeland. Dette vil gælde for de borgere, som fortsætter med at opholde sig i Det Forenede Kongerige efter udtrædelsesdatoen, men også for statsborgere i Det Forenede Kongerige, som har optjent alderspension i EU27 inden udtrædelsesdatoen. Kommissionen vil give medlemsstaterne (EU27) konkret og mere detaljeret rådgivning den 20. december 2018 om, hvordan man sikrer en sammenhængende beredsskabstilgang til koordinering af social sikring, som medlemsstaterne bør anvende fra udtrædelsesdatoen. Kommissionen minder om, at EU har enekompetence for såvidt angår koordinering af social sikring for perioder, forhold og begivenheder forud for udtrædelsesdatoen. 5.Sektorspecifik lovgivning Finansielle tjenester Hvis udtrædelsesaftalen ikke ratificeres, mister finansielle aktører, der er etableret i Det Forenede Kongerige, fra udtrædelsesdatoen retten til at tilbyde deres tjenester i EU27-medlemsstaterne under pasordningen for finansielle tjenester. Finansielle aktører i Det Forenede Kongerige og deres modparter i EU27 skal derfor træffe foranstaltninger til at efterleve EU-retten i alle situationer og i tide til Det Forenede Kongeriges udtræden, således som Kommissionen har anført det i de meddelelser til interessenter, som den har offentliggjort på dette område. Kommissionen har efter at have undersøgt, hvilke risici der i den finansielle sektor er forbundet med ikke at have en udtrædelsesaftale, og under hensyntagen til Den Europæiske Centralbanks og de europæiske tilsynsmyndigheders synspunkter, konkluderet, at der kun er behov for et begrænset antal beredskabsforanstaltninger for at sikre finansiel stabilitet i EU27. Disse foranstaltninger begrænser kun risiciene for manglende finansiel stabilitet på de områder, hvor beredskabsforanstaltninger fra markedsaktørerne alene tydeligvis er utilstrækkelige til at afhjælpe disse ricisi inden udtrædelsesdatoen. Kommissionen har derfor i dag vedtaget følgende retsakter, som vil finde anvendelse fra udtrædelsesdatoen, hvis udtrædelsesaftalen ikke ratificeres: üEn midlertidig og betinget afgørelse om ækvivalens I , der for en 12-måneders periode skal sikre, at der ikke bliver nogen afbrydelse i central clearing af derivater. Det vil give Den Europæiske Værdipapir- og Markedstilsynsmyndighed (ESMA) mulighed for midlertidigt at anerkende centrale modparter, der i øjeblikket er etableret i Det Forenede Kongerige, og midlertidigt give dem tilladelse til fortsat at udbyde tjenester i Unionen. Kommissionen har konkluderet, at EU27-virksomheder har brug for tid til at få indført fuldt ud levedygtige alternativer til aktører i Det Forenede Kongerige. üEn midlertidig og betinget afgørelse om ækvivalens II , der for en 24-måneders periode skal sikre, at der ikke bliver nogen afbrydelse i tjenester ydet af Det Forenede Kongeriges værdipapircentraler. Det vil midlertidigt give dem mulighed for fortsat at yde registreringsydelser og centrale forvaltningsydelser til aktører i Unionen. EU27-aktører, som ikke har noget umiddelbart alternativ i EU27, vil dermed kunne opfylde deres forpligtelser i overensstemmelse med EU-retten. üTo delegerede forordninger III , IV , der fremmer en nyordning for en bestemt periode for visse OTC-derivatkontrakter med en modpart, der er etableret i Det Forenede Kongerige, med henblik på at erstatte denne modpart med en modpart, der er etableret i Unionen. Derved kan sådanne kontrakter overføres til en modpart i EU27, uden at de mister deres status som fritagne kontrakter, og de bliver således ikke omfattet af clearingforpligtelser og marginkrav i overensstemmelse med forordningen om europæisk markedsinfrastruktur. Sådanne kontrakter, der er indgået før vedtagelsen af forordningen om europæiske markedsinfrastruktur, er fritaget for krav i henhold til nævnte forordning. Denne retsakt vil sikre, at en ændring af modparten ikke ændrer ved statussen af en fritagen kontrakt. i alle sektorer med finansielle tjenester bør virksomheder fortsat tage alle nødvendige skridt til at begrænse risici og sikre, at kunder fortsat betjenes. Virksomhederne bør aktivt underrette kunderne om, hvilke foranstaltninger de har truffet, og hvordan disse gennemføres. Kunder i EU hos virksomheder i Det Forenede Kongerige bør på deres side forberede sig på en situation, hvor deres udbyder ikke længere er omfattet af EU-retten. Lufttransport Hvis udtrædelsesaftalen ikke ratificeres, vil luftfarten mellem EU og Det Forenede Kongerige blive afbrudt fra udtrædelsesdatoen. Kommissionen har i dag vedtaget to midlertidige foranstaltninger for at undgå en fuldstændig afbrydelse af luftfarten mellem Unionen og Det Forenede Kongerige og for at sikre basale forbindelser: üEt forslag til en forordning V for midlertidigt i tolv måneder at sikre levering af visse luftfartstjenester mellem Det Forenede Kongerige og EU27-medlemsstaterne, således at luftfartsselskaber fra Det Forenede Kongerige kan flyve over Unionens område uden at lande, foretage tekniske landinger med andre formål end transport og foretage ruteflyvning og charterflyvning af internationale passagerer og luftfragt. Dette forudsætter, at Det Forenede Kongerige tildeler luftfartsselskaber fra Unionen samme rettigheder, samt at Det Forenede Kongerige sikrer fair konkurrencevilkår. üEt forslag til en forordning VI om flyvesikkerhed med henblik på midlertidigt i ni måneder at forlænge gyldigheden af visse gældende licenser og dermed tackle den specifikke situation i flyvesikkerhedssektoren, hvor Det Europæiske Unions Luftfartssikkerhedsagentur ("EASA") kun kan udstede visse certifikater på grundlag af en licens, der er udstedt i et tredjeland, mens Det Forenede Kongerige kun kan udstede licenser fra udtrædelsesdatoen, når det har genvundet status af "konstruktionsstat". Det er kun nødvendigt og muligt at træffe beredskabsforanstaltninger på EU-niveau for at sikre de nødvendige retsregler til at undgå en brat afbrydelse af aktiviteterne inden for luftfart. Yderligere nationale foranstaltninger er ikke påkrævet.

Vejgodstransport Hvis udtrædelsesaftalen ikke ratificeres, vil vejgodstransporten mellem EU og Det Forenede Kongerige blive underkastet strenge restriktioner og et internationalt system med begrænsede kvoter. Kommissionen har i dag vedtaget en foranstaltning for at sikre basale forbindelser. Det vil gøre det muligt for fragtførerer fra Det Forenede Kongerige midlertidigt at transportere gods ind i Unionen, forudsat at Det Forenede Kongerige giver EU-fragtførerer samme rettigheder, og at der er fair konkurrencevilkår. üEt forslag til en forordning VII for midlertidigt i ni måneder at give transportvirksomheder med transporttilladelse i Det Forenede Kongerige adgang til at fragte gods ad landevej mellem sidstnævntes område og EU27-medlemsstaterne. Der er behov for beredskabsforanstaltninger på EU-plan for at sikre de nødvendige retsregler om vejgodstransport. EU-retten har erstattet tidligere bilaterale aftaler om vejgodstransportrettigheder, som ikke kan genoplives. Enhver ny bilateral aftale ville skabe kompetenceproblemer og betyde, at en transportør fra en anden EU-medlemsstat ikke kunne transportere vejgods til Det Forenede Kongerige (tredjelandstransport). Bilaterale aftaler er derfor ikke nogen praktisk løsning. Told og vareeksport Hvis udtrædelsesaftalen ikke ratificeres, vil al relevant EU-lovgivning om importerede og eksporterede varer finde anvendelse fra udtrædelsesaftalen. Dette omfatter opkrævning af told og afgifter og overholdelse af formaliteter og kontrol i overensstemmelse med gældende lovgivning for at sikre fair konkurrencevilkår. Medlemsstaternes foranstaltninger er fortsat afgørende. Medlemsstaterne skal tage alle nødvendige skridt til at være i en situation, hvor de, såfremt udtrædelsesaftalen ikke ratificeres, fra udtrædelsesdatoen kan anvende Unionens toldkodeks og de relevante regler om indirekte beskatning på al import fra og eksport til Det Forenede Kongerige. De skal udnytte de eksisterende muligheder for at tildele bevillinger til de lettelser, der er fastsat i EU-toldkodeksen. Kommissionen har på møder med medlemsstaterne givet nærmere oplysninger om de muligheder, EU-toldkodeksen giver. Kommissionen har også i dag vedtaget følgende tekniske foranstaltning: üDelegeret forordning VIII med henblik på at lade havene omkring Det Forenede Kongerige være omfattet af bestemmelserne om frister for, hvornår summariske indpassageangivelser eller angivelser forud for afgang skal indgives forud for ankomst til eller afrejse fra Unionens toldområde. Hvis udtrædelsesaftalen ikke ratificeres vil eksport af produkter med dobbelt anvendelse fra EU til Det Forenede Kongerige kræve individuelle tilladelser fra udtrædelsesdatoen. Produkter med dobbelt anvendelse er varer, software og teknologi, der kan anvendes til både civile og militære formål. Unionen kontrollerer udførsel, transit og mæglervirksomhed i forbindelse med produkter med dobbelt anvendelse, så den kan bidrage til international fred og sikkerhed og forebygge spredning af masseødelæggelsesvåben. Den generelle EU-udførselstilladelse giver mulighed for på visse betingelser at udføre produkter med dobbelt anvendelse til visse bestemmelseslande. Kommissionen har, i tilfælde af at udtrædelsesaftalen ikke ratificeres, vedtaget følgende retsakt for at lette kontrollen af udførsler til Det Forenede Kongerige af produkter med dobbelt anvendelse fra udtrædelsesdatoen og sikre, at eksporttilladelsesordningen fungerer tilfredsstillende for alle EU27-medlemsstater: üForslag til en forordning IX for at tilføje Det Forenede Kongerige til listen over lande, for hvem en generel tilladelse til at udføre produkter med dobbelt anvendelse er gyldig i hele EU. Den Europæiske Unions klimapolitik Den Europæiske Unions klimapolitik består af en række forskellige instrumenter, især emissionshandelssystemet og en kvoteordning for markedsføring af hydrofluorcarboner. Emissionshandelssystemet fungerer på grundlag af markedsmekanismer for udbuddet af emissionskvoter. Hvis udtrædelsesaftalen ikke ratificeres, vil Det Forenede Kongerige ikke længere deltage i systemet, og de kvoter, det har udbudt, kan skabe en situation med overudbud. For at forhindre den deraf følgende forvridning af markedet og sikre, at emissionshandelssystemet fungerer gnidningsløst og bevarer sin miljømæssige integritet, har Kommissionen vedtaget følgende retsakt: üKommissionens afgørelse om X midlertidigt at suspendere gratistildelingen, auktioneringen og ombytningen af internationale kreditter med virkning fra den 1. januar 2019 for Det Forenede Kongerige. Hvis udtrædelsesaftalen ikke ratificeres, vil Det Forenede Kongerige heller ikke længere deltage i kvoteordningen for markedsføring af hydrofluorcarboner. Kommissionen har derfor vedtaget følgende foranstaltninger: üEn gennemførelsesafgørelse XI , der skal gøre det muligt at indrømme virksomheder i Det Forenede Kongerige en passende årlig kvotetildeling med henblik på adgang til EU27-markedet. üEn gennemførelsesforordning XII , der skal sikre, at der i virksomhedernes indberetning skelnes mellem EU-markedet og markedet i Det Forenede Kongerige, således at der kan foretages en korrekt tildeling af kvoter i fremtiden. Andre sektorer Kommissionen gentager sit tilsagn om at sikre, at de aktuelle programmer mellem grænseområderne i Irland og Nordirland fortsætter uanset hvad, i betragtning af den særlige betydning af det regionale samarbejde i området. Kommissionen har til det formål i dag vedtaget følgende retsakt: üEt forslag til en forordning XIII for at sikre, at de territoriale samarbejdsprogrammer PEACE IV (Ireland-United Kingdom) og United Kingdom-Ireland (Ireland-Northern Ireland-Scotland) kan videreføres indtil udgangen af 2020.

Kommissionen understreger, at den for den kommende flerårige finansielle ramme har foreslået at videreføre og styrke grænseoverskridende støtte til fred og forsoning i grænseområderne i Irland og Nordirland. Endelig er det som følge af Det Forenede Kongeriges udtræden nødvendigt at foretage visse tilpasninger af reglerne om statistikker. Derfor har Kommissionen i dag vedtaget følgende retsakt: üKommissionens delegerede forordning XIV om opførelsen af Det Forenede Kongerige i statistikkerne over betalingsbalance, international handel med tjenester og udenlandske direkte investeringer. 6.Næste skridt med hensyn til beredskabet Kommissionen vil fortsætte gennemførelsen af nødhandlingsplanen i de kommende uger. Den vil fortsat holder øje med, om der er behov for yderligere tiltag. Det tætte samarbejde med medlemsstaterne vil fortsætte, herunder i de sektorspecifikke seminarer i Rådets arbejdsgruppe (artikel 50). Kommissionen vil deltage i Europa-Parlamentets og Rådets møder om forberedelse og beredskab, så ofte det er nødvendigt. Kommissionen opfordrer de to lovgivere at sikre vedtagelsen af de foreslåede retsakter, således at disse er i kraft på datoen for Det Forenede Kongeriges udtræden. Kommissionen vil også gerne understrege over for Europa-Parlamentet og Rådet, at det er vigtigt, at de delegerede retsakter træder i kraft så hurtigt som muligt. Endelig gentager Kommissionen sin opfordring til medlemsstaterne om at stå sammen også hvad angår beredskabsforanstaltinger, og at undlade at indgå bilaterale aftaler, som er uforenelige med EU-retten, og ved hvilke, man ikke kan opnå de samme resultater som ved en indsats på EU-plan. Sådanne ordninger vil også gøre det vanskeligt at fastlægge de fremtidige forbindelser mellem EU og Det Forenede Kongerige.



Liste over retsakter, der er vedtaget af Kommissionen